khistorydata/jeongjo-sjw-relations huggingface dataset:
정조 21년 · 목
因次對頉稟敎以昨夜有依例來會之命而司謁誤傳此啓辭置之使之來會○政院啓請大司憲李秉鼎牌招次對進參允之敎以名以擇差尙無行公之日可謂名實不副此後嚴飭○予曰日前候班領敦寧入來云而予不卽聞知未得入侍何不於伊時入侍提稟乎右議政李秉模曰領敦寧果自朝廷班與臣同詣而臣於入侍時竊仰聖意以奉歡殿宮不暇於汗漫酬接故不敢提稟矣予曰大臣與諸宰事面自別九經之所敬也百僚之所瞻也卿等旣皆登筵而此大臣獨未得登筵是豈成事面乎況君相一體相尊則君尊予以此事歷屢日未釋然矣予曰三南俵災將何以爲之秉模曰諸道年分狀姑未來到年事民情雖難遙度而我國之幅圓不廣則亦似有前期折衷之道矣予曰戶判以爲如何秉模曰戶判則每患經費之不足故輒言災結之無多而參以傳聞民情亦不可不顧矣予曰嶺南物情左相似必熟諳而近日之論比前稍緩矣秉模曰亦當知之而第其沿野被災處不可不軫念矣予曰湖沿之歉不下嶺沿云曾經完伯人或有所聞否有司堂上李書九曰右沿諸邑甚爲可悶方秋市直一石幾至四五兩云矣秉模曰市直不足以驗年事雖以京肆言之一雨一暘騰歇無常多是駔儈輩從中操縱之習京外恐無異矣今則京畿亦或以歉歲爲言輒曰較前年半減此蓋不知前年之大有雖使半減足爲常歲之免歉而然也予曰前年則百穀皆登殆有勝於庚戌年矣予謂御營大將趙心泰曰普賢峯看審何當爲之乎心泰曰姑未及爲之而補土植木當俟明春矣予曰年前城役之三軍門分掌者何以爲之而漢北門則似已了役矣行護軍徐龍輔曰漢北門則已了役已久而別單尙未修入矣戶曹判書金華鎭曰向因京兆版籍事亦有飭敎於戶曹而曹中今無帳籍都錄之見在者矣予曰戶曹之版籍卽版是版圖籍是帳籍籍則中間雖移藏而圖則是元帳簿同有所重故特竝擧而言也帳簿亦有不善藏守御極以前宮房下屬輩與曹屬容奸久遠宮房稱以未準結數侵犯元結每每加請得大抵王政必自經界始初元發令之出稅許留結數意蓋深長日前京兆帳籍嚴飭也幷及本曹版圖者欲修初元之政此意卿其知悉華鎭曰向以經費之不足請得關西穀三萬石移屬惠廳取用九萬兩錢蒙允矣惠堂以大臣之不許耗作錢還有持難之端此若不得則無他推移之策矣秉模曰戶曹事非不悶然而關西穀數十年儲蓄之請亦前惠堂老成之論也朝廷旣可其奏而曾不數年又此毀劃則似非經遠之謨矣予曰近來生財之方輒以耗穀取用爲能事大是當今之痼弊至於穀多邑作錢尤可笑旣非惟正之供則設令穀多爲弊移貿於穀少之邑以爲裒多益寡以弊捄弊之政則可也雖欲取用限適用取用爲可豈可仍作不易之例至犯於原穀者豈成說乎謀國之策不當如是矣嶺南則聞已無可賣之穀多邑關西亦幾然矣云則近日海西之稷作錢幾萬石之穀行裒益之政爲可取用於京司未知爲可華鎭曰非但兩西之穀簿嶺南之取耗五千石亦自今年無可取用者矣禮曹判書李時秀曰此穀已自前年無之故臣在本曹時請得咸安等邑大麥換貿充數以爲取用矣予曰儲留設置本意所關何如若値大無之歲則民之常貢將以此準當而法意漸弛取耗不已將犯原穀此豈成說乎大抵別營高捧之弊非但倉屬之罪論以事勢以都監五千軍兵之料米先朝戊申以後特命斗量分給於是乎斛內之縮勢所固然而三軍之蒙被聖恩至爲優渥則到今不敢議到於石分給其勢將添給縮穀不但爲倉屬與船人政爲諸道民人納米因此太濫之弊而給縮名色終涉苟且之外取用除留米於嶺南漕倉殊非漕米除留以備不足之意且況所貿之錢非年年應有之物而所謂穀多邑亦必有反少之時此豈經遠之謨乎自初給縮之時已有下敎而今果然矣然旣給之物不可已之則其代宜有措處者華鎭曰如臣老聵不識財賦者固不足道而以今度支之勢實無可支之策矣予曰往在先朝節用至矣而雪綿子五百斤或使無時備納而度支不以爲難今若有此等事則雖五十斤其何以策應乎今日擧動以殿座例爲之凡干試射亦以內試射例爲之經費之不煩於度支事事皆然而度支之難支漸不如前此必有宂費尾閭之洩而然大抵數十年來掌財賦者恐不得辭其責矣要譽之政無非違道以都監軍兼料小米之料換爲大米預差禁軍之每番各五十之草價木變爲料米而亦非正大名色料理於馬夫契人口吻中物而又於此外近仗軍士之無料而有料皆是無前之宂費歲加而年增如是之際自昔足以隨行之類反有料外倖望其弊歸於小民不但近於割肉充腹而尤害之於經用經用不足民反受弊豈不切痛之甚乎到今人皆知其然矣華鎭曰內局草材之責用於戶曹者歲不下數千金在前則唐材之用雖或種種備納而猶不若近時之夥然至如草材則自是近來之新規矣予曰此亦豈可一任其無節乎予敎華鎭曰本營穀一萬石每自戶曹今年取用明年還報便成近例此在本營雖無損益而還報之時輒以全船劃給故本曹下屬不無沾漑之失利此則更不取用似好矣華鎭曰曹屬之小小失利固無足恤而穀旣不足故有此取用雖欲一償不復貸勢不可得矣
정조 21년 · 목
乘輿出逌瞻門入弘化門明政門永淸門還內
정조 21년 · 강
遞承旨李集斗李晚秀李泰永以申耆李海愚魚用謙代之尋遞耆以李基讓代之竝前望也
정조 21년 · 강
命親騎衛軍制別設長坡等設鎭募民連弩措置事竝置之
정조 21년 · 목
右議政李秉模啓言獻納丁志元上疏批旨內疏辭令廟堂稟處事命下矣親騎衛雖曰散在各處設施已久規模大定亦不至於厭避今不必別設軍制反致紛紜且春秋都試出身之久勤錄用以今窠窄決難議到長坡甘坪排星浦等處之設鎭募民前後道帥臣之論果非一二而互相參差自歸勿施連弩之法非不美矣而雖曰工費之甚約多數措置有妨事力右三條竝姑置之各邑鎭官門聚點之同日擧行別無損益於軍民似有少補於器裝請分付道守臣着意擧行俾有實效從之
정조 21년 · 강
命陞戶軍自京營充定事置之仍命三南海西尤甚邑抄上者退限
정조 21년 · 목
右議政李秉模啓言大司諫成鼎鎭上疏批旨內令廟堂稟處事命下矣陞戶之數雖少才力身手多出其間最爲該營可恃之軍且念市井白徒兵家所不取則惟患鄕軍之不多又豈可遽廢其抄上良法乎外邑之弊非不爲苦而猝難講究良策今姑置之至於南邑尤甚處雖伏奉來式停抄與退限間指一草記之命臣意則此亦恐不可頻年爲例矣從之敎以三南尤甚邑則特爲退限海西尤甚邑亦一體退限
정조 21년 · 강
命陽川等邑壬子貿租等穀以常賑穀區劃給代營耗給代事置之
정조 21년 · 목
右議政李秉模啓言頃因京畿監司李在學所啓陽川等邑當年還耗除減條給代事覆啓行會矣卽見其成册修報者則壬子貿租等穀之不可不給代者爲折米一百五石零矣依前覆啓以常賑穀區劃之意分付外此營穀耗條之入於除減者亦有所報來而一體給代反涉屑越此則請置之從之
정조 21년 · 강
命關西各鎭將考績以戶斂給代罷後擧行之勤慢爲殿最之題
정조 21년 · 목
右議政李秉模啓言關西各鎭罷戶斂給代之擧實爲鎭民浹骨之恩而萬一年久法弛漸踵舊習徒費許多公穀而惠不下究則其在國綱寧有是也鎭將考績莫先於此請嚴飭帥臣每於殿最之題必以此歸重歲以爲例從之
정조 21년 · 강
命忠淸前水使安橚之請罷保寧前縣監宋文述事令道臣詳査狀聞
정조 21년 · 목
右議政李秉模啓言臣於忠淸前水使安橚請罷保寧前縣監宋文述狀啓有可仰達者習操傳令何等嚴重而該倅若果不爲到付捉入營校則事係師律不可罷黜而止如或爽實而如是措語則帥臣事大關後弊此一款請分付道臣詳査狀聞後稟處從之
정조 21년 · 강
命三南關東入居錢木還付六驛及京畿中軍革罷事竝置之
정조 21년 · 목
右議政李秉模啓言頃因掌令許鍒所啓革罷京畿中軍之職還付入居錢於察訪以捄殘驛之痼弊事批旨內令廟堂問于該道指一回啓事命下矣卽見該監司李在學所報則以爲三南關東所納入居錢木卽畿驛故失馬添價之資而每年捧下之節以六驛察訪差定掌務官輪回擧行年久弊生典守不嚴至於莫可收拾故去戊子年中軍創出之時入居錢木移屬中營使之句管亦爲三十年久其所爲弊殆如六驛句管之時故已於月前別爲定式革罷中軍句管之規屬之本營以一年應捧之數爲一年添價之資分排出給一遵定式驛弊有無今不係於中軍之革與不革而若以入居錢木又付六驛則弊將如前有非變通之意中軍革罷一款本營旣有巡牙兵則不可無管轄之人戊子道臣筵奏創設而近來軍制漸備中軍之任比向時尤爲緊重則旣設之窠恐不可到今革罷爲辭矣入居錢木道臣今旣主管則還付察訪恐非可論至於中軍差出雖未知其十分襯當於牙兵之制而設置已久且無關於汰宂官之義請竝姑置之從之
정조 21년 · 강
命闕內外役事時匠人募軍等所着靑衣竝除之
정조 21년 · 목
戶曹判書金華鎭啓言闕內役事時匠人募軍等所着靑衣靑巾次布九同三十七匹染價米八十四石每年都下而及其入役時匠募輩或着或不着有名無實臣意則只着靑巾恐似爲好故仰達矣敎以此後奚特闕內一竝除之而似此等事之定例外因一時謬例而襲謬者査出復舊例勿以爲例
정조 21년 · 강
命式年照訖儒生自本郡錄名上送事置之
정조 21년 · 목
禮曹判書李時秀啓言頃因掌令許鍒所啓照訖講儒生有換名疊講事批旨內令該曹指一回啓之命矣自來照訖之法蓋爲入門雜亂之弊換名疊講雖極可駭此則臨時當自試所檢察而若使諸道郡邑一一錄名以送則未必有效徒添紛紜請置之從之
정조 21년 · 강
命北漢城堞頹圮處依癸丑年定奪自三軍門分界修築
정조 21년 · 목
總戎使趙心泰啓言今因北漢城堞下詢事有所仰稟者蓋癸丑年間因本廳定奪北漢南邊門樓城堞頹圮最緊處各隨分界自三軍門略加修築而其餘則擬於翌年春畢役計矣因循未遑迄未了當揆以保障所重萬萬疏虞依癸丑年定奪必於明春畢築之意請出擧條申飭分授各軍門從之敎以漢北門城役監董人尙未論賞必有抑鬱之歎別單書入
정조 21년 · 강
行壯勇營冬等試射施賞有差
정조 21년 · 목
壯勇營冬等試射將官將校入格別單哨官訓鍊院判官李魯昌柳葉箭貫一中邊二中陞敍壯勇衛閑良趙明憲鐵箭一矢一百三十步二矢一百三十步三矢一百二十五步直赴會試別武士出身朴載文柳葉箭貫一中邊三中邊將除授○壯勇衛柳葉箭計劃別單直赴李遠哲十三分一等入格邊將除授折衝金興哲資憲韓大順各十二分以上二等入格付上護軍出身浪世熙崔宗佑各十一分以上三等入格付司直資憲任慶麗崇祿李春馨資憲浪世龍金宗儉嘉善韓昌麗各九分以上四等入格熟馬帖一隻折衝尹再澄嘉善宋亮臣崇政李永植折衝金彥楫高喜喆各九分以上五等入格半熟馬帖一隻崇祿陸重秀出身卞鍾翕崔泰魯折衝金潤弘出身趙命祥各八分以上六等入格兒馬帖一隻賜給
정조 21년 · 강
命申鳳朝尹永儀分揀
정조 21년 · 목
因囚單敎以分揀放送
정조 21년 · 강
平安兵使任嵂以武科初試入格人車正民躬執試取馳啓
정조 21년 · 목
該兵使狀啓以爲道內武科初試入格人車正民鐵箭試取後狀聞事命下矣招致臣營躬執試取則一矢一百五十四步二矢一百六十二步三矢一百五十步以赴擧閑良論之果是實才初試時近二百步遠射一時得意之致緣由馳啓
정조 21년 · 강
命朴承宗復官事置之
정조 21년 · 목
吏曹啓言因稷山幼學朴基復上言其六代祖承宗五代祖自興復官事臣曺覆啓問于大臣及曾經吏判收議後更爲啓聞事命下矣領府事洪樂性以爲朴承宗罪惡負犯之備載於國史播傳於輿論者固無可言而況仁廟當時之敎炳然昭揭誰復敢容議哉今此重臣金載瓚所獻之議考據明白辭義嚴正臣雖欲更爲臚列無以加此此等罪干倫常之類決不可以歲月之久遠有所容貸以啓凶薛子惡裔希覬之心云左議政蔡濟恭以爲朴承宗當西宮之變其欲出力而衛護之者雜出於朝野散錄而至若名臣碩輔之親見其時事實爲之訟冤於文字之間刊布遺集者斑斑可考此足爲信而有徵及當反正之初與其子自興同時自盡亦未始非盡心所事若以其身爲首相沈酣富貴招納權勢不能格昏主之非幾致宗社傾覆得罪於尙論之士則此固無辭可辨而責備乃所以爲賢者豈可人人而以是爲責也況丹書之不雪官爵之不復卽所以勘逆臣者旣知其與逆臣有異而以其生不能扶顚支危被之以勘逆之律者揆以事理恐不當如此今以事係二百年有所持難於雪其冤枉者固宜有此等議論而以臣愚見前後名碩之言若是昭布而特以其後孫微弱無以籲天遂至於殆近二百年而幽鬱不得伸矣此尤可矜不可以此而又爲之因循也明問之下畢陳迷見云領敦寧金履素以爲朴承宗以廢朝時首相不但沈酣富貴與三昌竝稱其於廢母時凶徒之作俑也鍜鍊獄事反有助成之端則不可以末梢自盡有所原恕今此復官之典有難容議云右議政李秉模以爲上言中以臣祖臣植之就鞫賴其全活爲扶護士類之證而言頗爽實蓋於徐羊甲沈友英之獄起友英文書中有臣祖書札三紙卽交借書册詳考文字語也其書下鞫廳禁堂朴彝敍謂判府事朴承宗曰彼同鄕居文字往復不足怪且聞其父喪未葬待葬回啓未晚承宗素重彝敍俛從之仍無就鞫之事及洪鎬言事將陷重罪臣祖以玉堂入晝講力陳鎬無他意上意解洪論遂停臣祖之意特明鎬心之無他不可深罪非以鎬言爲是也臣祖事實不得不略陳而數百年斷案已定恐不可以一二原恕之論有所低仰復官之典有不敢容議云戶曹判書金華鎭以爲朴承宗非無衛護西宮之力而久居首相未見一言之匡捄貪戀富貴竝稱三昌之助虐則不可以歧貳於逆瞻有所原恕而但其貽書請罪父子倂命足可見本心此所以有前輩區別之論而事係久遠有難輕議云上護軍鄭民始以爲三昌之貪戀權勢助成厲階厥罪惟均而但朴承宗之賓廳之怒叱爾瞻西宮之馳逐其逆相凶謀之功不爲不多且貽書稱罪父子同盡亦足見其本心將功補過原情定罪合有參恕之端已自癸亥之初多有區別之論而事係久遠惟在博詢處之云上護軍金文淳以爲朴承宗之當倫常斁絕之時貪冒富貴爭軋權勢其罪誠無所逃至於廷叱凶瞻逐馳賊珩猶有未泯之彝性堂扁挹白囊藏毒藥足見可矜之本情而父子竝命亦自不苟故卽自癸亥之後已多原恕之論然跡旣久遠事涉難愼惟在廣詢處之云大護軍金載瓚以爲朴承宗之罪犯不但昭載於公私文跡各有考據癸亥改玉後所下特敎與批旨揭如日星百世可徵蓋乙卯正月以推戴及咀呪獄情日急慈殿本宮奴吳允男夫妻酷被拷掠不服而死其子年十三律官以年未滿不可刑爲言承宗時以判府事在鞫座盛氣大言曰本宮奴隸只餘此兒若不刑此鉤問階絕雖不可刑獨不可壓沙乎遂壓沙取誣招而獄始成西宮之禍於是益急同月初三日光海奉慈殿移御慶運宮設分司備守承宗又請牢錮宮門別置禁兵益加防守及夫癸亥擧義之夜承宗以首相在備邊司聞事急逃還其家與其子自興越水口門城直走其族楊州牧使朴安禮任所聞逮捕將及知不可免跳至松山自縊而死此承宗情跡之著於文字昭不可掩也癸亥三月兩司發啓曰承宗之罪伯仲於爾瞻希奮之間憑肺腑而任鞫獄壓沙十三歲穉兒以構咀呪之禍請令軍士衛立慈宮以絕外人以啓幽廢母后之端其慫慂助成之罪去爾瞻希奮者幾希矣又曰設使承宗臨亂忘身捍衛君父而死已是死不償罪況脫身逃竄勢窮力蹙知不可免而自決者乎至其臨死之言自揜已惡歸咎其君校點誣人尤可灼見云此承宗罪惡之發於臺臣懲討之論者也是年三月十九日下敎曰三昌之罪惡似無異同四月三十日以特旨又下敎曰朴承宗父子追削籍沒五月正言洪鎬疏救承宗被嚴譴副提學趙翼上箚以爲鎬言雖妄不必以言罪言官下批切責曰承宗雖不力主廢論而陰嗾起獄則無異爾瞻等爾等未能詳知而有是言耶仍遞翼職此前後上敎之備載于國史野乘者也謹按上下文獻昭布百世有不可誣者今以承宗謂以無所犯而置之淸脫之科則天下豈有是也無容更議云右參贊沈煥之以爲朴承宗地聯肺腑官居鼎鼐論其世則爾瞻布奮秉國之際也能不參涉凶論有致身至此者乎況以三昌竝名則當時公議亦可見矣癸亥反正之初臺閣討罪之啓所論列甚嚴可謂關石之信書也惟我仁廟下敎以三昌之罪似無異同特命承宗父子追削籍產則其義亦已揭日星於百世之下矣自夫故相趙翼臺臣洪鎬以至近世之士或爲原恕之論者抑何所考據而然耶苟以承宗父子之自知其罪一時同斃謂其盡節於所事之君而遂掩其生前所負之罪則楊雄荀或之輩皆可謂漢朝立節者乎噫近年天網太恢霈澤旁流名載丹書罪關鐵案者擧被昭洗曠蕩之典而在廷諸臣顧瞻依違莫敢爲爭難之計也故似此希覬之徒接跡而起猥越之訴犯蹕而登矣長此習而不已則抑恐國法已撓有罪者無所懲矣臣則謂朴宗承復官事不可論矣云大臣及曾經吏判之議如此臣邁修謹考諸議參以淺見噫嘻戊午之事卽天下萬古所無之大變也其所醞釀排布實基於乙卯誣獄而誣獄鍜鍊承宗實爲罪首則今於數百年鐵案已定之後雖有一二原恕之論豈可執其粗跡而容議於其間乎況多年秉軸旣與三昌而竝稱半夜逃竄自知渠罪之難逭其生也有此負犯之罔赦其死也益見情跡之畢露反復參究無一可恕之端朴承宗復官事請置之允之
정조 21년 · 강
御春塘臺行抄啓文臣親試及試射親試試官李秉模金載瓚鄭大容金勉柱試射試官李祖承李書九李肇源申鳳朝崔光泰
정조 21년 · 목
具平戎服乘輿出萬八門入靑陽門至春塘臺降輿陞座試官及諸文臣入庭行禮訖以龍門有遺歌爲七言古詩題以巴陵酒醉洞庭秋爲賦題懸題後仍命發射李勉昇李東萬帿布入格優等命以貫革比較○詩三上居首副司果權晙賦三上一居首承政院注書金履永○新舊選抄啓文臣試射帿布五矢五巡入格別單副司果李勉昇十七中內下虎皮一令副司果李東萬十六中內下鹿皮一令弘文館副修撰洪秀晚副司果申絢以上十三中各內下弓箭一部及第李弘達成均館典籍沈鎜以上十二中權知承文院副正字曺錫中副司果嚴耆以上十一中各內下長弓一張前持平金熙華十中內下箭竹一百箇及第沈奎魯權知承文院副正字黃基天以上七中各內下箭竹五十箇前校理李羲甲弘文館副修撰韓用鐸藝文館檢閱吳泰曾以上六中各內下箭竹四十箇前修撰朴崙壽副司正李存秀以上五中各內下箭竹三十箇副司果閔致載權知承文院副正字徐俊輔洪樂浚副司正金處巖以上二中各內下箭竹二十箇前校理朴鍾淳副司果權晙權知承文院副正字宋冕載副司正金履載以上一中前持平申漵前掌令尹寅基以上無分柳葉箭五矢二巡入格別單副司果李勉昇貫一中邊一中比較貫一中邊一中內下筒箇一部柳葉箭二十五箇副司果申絢貫一中邊一中比較邊二中內下筒箇一部柳葉箭十五箇副司果李東萬邊二中內下帿弓一張弘文館副修撰洪秀晚副司果嚴耆前持平金熙華以上邊一中各內下柳葉箭十五箇
정조 21년 · 강
承旨李基讓陳疏引義賜批仍命遞差
정조 21년 · 목
疏略曰臣無寸勞分長而月除歲擢雖知殿下之念臣先故不欲棄其遺裔然於臣則倖也非分也災也非福也果然過福之災忽自無中而生始也銓家施罰繼又臺評峻發貪寵冒恩理必僨敗臣固自訟之不暇豈敢較絜於其間哉然第於伊日回鑾之後臣在院直伏承口傳下敎有事係四件事鳴冤之類可防可施自有該曹回啓政院不必存拔雖四件事外若係民瘼及屢經呈訴者竝爲抄啓之命故不敢自主已見果爲一竝抄入初不爲左右取捨之計伊日之事只此而已無論銓家與臺地旣未知其時事勢則責臣以生疏昏謬固當受以爲謝外此云云雖屬情外而事會適爾人言自至亦何敢費辭分疏以爲自明之計乎批以名義至嚴嚴如鈇鉞然後彝倫乃敍以予因俗敷治事事耍欲方便之心猶且念念於名義二字二十年如一日不敢專彼而忽此則忽於韓孝純事隄防威斷豈或不及於二十年來堅定之名義乎使之回啓者政欲勘律也前此七番嚴處皆在於回啓間又十許番勿論緣於直以以猥拔之而然較東較西使之回啓爲嚴隄防乎直以猥拔爲尊名義乎我心之權度卽一部麟經筆法則何物銓堂乃敢螮蝀於太淸稂莠於嘉苗使益下之人志有轉惑之慮漸壞之世道有愈捏之嘆與近所云云之發揮卞明之規模何其太相反乎旨意之莫宣古人猶譏有司之過況乎閼而晦之秘而不彰近理而亂眞殆若不敢斥言而歸罪承宣者然如許銓堂宜有規正之擧闡明自初處分之微旨奧意而適因坐他罪勘罷更不抉摘處分且聞行公之右相聞知亦在最後云然則今日朝象可謂寒心乎否乎所謂云云之規模亦云立乎不立乎今此更招之命非爲爾也所關何如則又敢逡巡乎兼爲一伸廉防爾則遞差
정조 21년 · 강
漢北門城役時監董將官以下施賞有差
정조 21년 · 목
總戎廳漢北門城役時監董將官以下姓名別單監董本廳千總前府使趙光鉉加資看役本廳敎鍊官司果趙明煥黃道彥帖加別監董折衝金尙信關西邊將待窠卽爲差送
정조 21년 · 강
命來初一日輪對當次受點人後日次待令
정조 21년 · 강
命承旨李肇源禁推
정조 21년 · 목
政院啓言昨日展拜命下之後禁御兩營軍兵磨鍊單子與草記來到而不卽趁時入啓至於經宿留置之境職在該房不能照管察飭致有此前所未有之擧不勝萬萬惶恐待罪敎以禁推
정조 21년 · 강
禁推承旨李海愚罷掌令申若樞職
정조 21년 · 목
敎曰因憲臺許鍒之啓開留去來事旣下不允之批則停連間當有出場而昨日詣臺臺臣不爲傳啓又不停啓致使臺啓便歸沒着落事未前聞而該房承旨亦不論責所惜者流來臺體當該承旨禁推詣臺臺臣罷職
정조 21년 · 강
命中學敎授朴吉源先遞差後禁推東學敎授洪樂游南學敎授金近淳西學敎授沈象奎許遞仍命泮長設行學製又飭陞試來月內畢試
정조 21년 · 목
敎曰學製旣令昨日爲之則今日始爲之以晝仕草記者此亦不遵令之一端駭然莫甚當該學敎授朴吉源先遞差後禁推待就囚以草記公罪考律勘放使之還直館中學敎授中時帶書狀及閣直印所進去人等竝許遞旣會之諸生不可空還卽令泮長入泮試取仍設合製然後出去陞試亦令來月內畢試計劃粘目修啓更以陞庠過限事登聞其可曰紀綱乎以此嚴飭
정조 21년 · 강
以李時秀差有司堂上
정조 21년 · 목
敎曰泮長泮宮進有司堂上有闕代禮判加差與他堂分往左右相家回啓狀啓問議傳筵敎仍令廟堂草記
정조 21년 · 강
命嶺邑守令上來者今日內下送
정조 21년 · 목
慶尙監司李亨元狀啓以爲謹依飭敎守令請由切勿許施敎以行會前諸邑守令中如有上來者今日內下送後令該曹草記
정조 21년 · 강
以申大顯蔡弘遠爲承旨前望也
정조 21년 · 강
大司憲李秉鼎陳疏引義賜批外補秉鼎驪州牧使
정조 21년 · 목
疏略曰第玆風憲之長爲任不輕近年以來其選尤峻決非如臣諭劣所可堪承而又況此何等時也(刀削)君綱日以益墜隄防日以益壞殆不知懲討之爲何事義理之爲何物臣以受恩罔極之蹤每中夜繞壁直欲無生縱不能碎首天陛冀回聖心鏟跡窮山以靖私義而亦豈忍出入臺端謄傳付丙之故紙全沒忍痛含冤之意徒思懷祿榮身之計哉臣雖無狀亦不至此且伏念國家之設置言官豈亶使之彯纓結綬承天牌赴臺廳而已哉有賊則討有事則言然後方可謂副言責之名而有言責之實也顧今禁令多條讜言自阻爲言官者徊徨含默伈泄度日雖或係君上過中之擧關國家安危之機而目擊坐視不敢出一口氣則惟彼言官之曠職貽羞固無論其於淸朝循名責實之政果何如也抑臣尤有所萬萬慙惶于中者臣雖狂愚顚妄百無一當而惟是矢心藉手以事吾君者只是明義理嚴隄防而已筵奏疏籲有懷輒陳不嫌其出位不憚其煩聽者斷斷此心天鑑庶燭而今叨可言之地反無一言之效夷考從前之秉執則太半乖戾一切矛盾雖欲銜恩畏義抗顏冒膺其奈愧初心而失素守何哉臣之老母素患關格之症挾感添篤左右扶將一倍煎悶離捨供職尤無可論伏乞將臣本兼諸任竝行鐫改批以設有可從而不從者因此欲爲處義則卿外他人自以爲力能回聽而挺身出脚者果孰有之卿之言之固容易使他人易地皆效卿尤則都憲一窠無異於無而都憲若此則諫長若此諫長若此則諸臺當若此若此不已兩司將有行公之人乎事體不容若此卿則驪州牧使除授時任牧使令該曹遞付京職係是外補事當當日下送而疏中請懇許令過由限辭朝
정조 21년 · 강
都承旨李城輔縣道陳疏賜批
정조 21년 · 목
疏略曰竊伏聞元子宮講席日開睿學日進旣畢小學將繼他書誠爲國家莫大之慶也久帶宮銜益切延頸瞻望五雲若將昵侍玉質仰聆誦讀之音而情病所拘奔趨莫遂徊徨戀鬱不能自己仍念銀臺之長職淸任重自非文纓峻望未易承當雖以列朝優禮遺逸之盛擧若此恩命曾所罕聞況以如臣賤陋豈容擬議而十數日之中特旨連疊殊榮相續皆出於拔例寵異之德音顧何以對揚萬一乎欺天重戾無路自解惶愧添疾殆成棄物此所以上爲朝廷祈收誤恩而非徒出於私分之不敢當也臣旣不能操心制行以贖欺謾之辜又不能殫誠竭力以效涓埃之報徒辱勤召永負隆私爲臣如此宜在罔赦尙何敢爲雍容辭遜之語仰瀆崇嚴之聽也惟是所叨諸職皆甚緊重有不容一日癏曠俯垂鑑察乞解臣職批以知申新命豈欲侈其銜也別諭催召念竚深勤及見來上之牘無意於出脚依舊是惟允除旨前巽辭憲任講官孰非緊重而視見帶夙夜出納之所掌自有劇間之別而緣卿一味恂恂省中啓板旁邊久曠尙書長席所關國體亦屬非細卿須幡然而馹至仍參各房持公事入侍仍敎曰此批答下諭于知申
정조 21년 · 강
命時囚李海愚分揀
정조 21년 · 강
命總廳所在始興果川兵符左隻定禁軍下送水原留守處
정조 21년 · 목
政院啓言因水原留守所啓總廳屬始興果川旣已移屬外營總廳所在兩邑兵符左隻令政院收取領下外營事擧條啓下矣總廳所在兩邑兵符左隻使之來納自本院定禁軍下送水原依例營上事請總戎使及水原留守處下諭允之
정조 21년 · 강
命嶺南災實面里分等及各邑未捧未拯米太限明秋勿徵居昌等四邑還穀限年分捧條停退城餉分給條三分二捧留平倉竝依狀請施行新還當捧中最甚處三分一停退其餘付之道臣隨民情量宜停退各宮房各軍門各衙門火稅及畓總從實執卜奴貢米布錢義僧番錢難捧處竝停退
정조 21년 · 목
備局啓言卽見慶尙監司李亨元災實分等狀啓則淸河等十九邑置之尤甚慶州等二十九邑置之之次聞慶等二十三邑置之稍實後錄諸條竝請令廟堂稟旨分付仍以爲各樣災頉另飭列邑査櫛報來之際自致時日之差遲容竢槪狀之來到應俵結數續當指的仰稟而之次尤甚邑精抄最歉面里至殘戶及隨緩急量宜賙恤在所不已歲前救急春後設賑與各該守宰爛熟商確次第經紀當賑邑數所入穀物追後陳聞爲辭矣其一今年穡事一坪之內災實相懸無論稍實之次尤甚邑面里分等事也其一各邑舊還沿江海邑各年未捧未拯米太拯劣米太今若如例徵捧則勢將侵及隣族恭俟處分事也其一居昌等四邑還穀中限年分捧條在前舊還停退之時或有竝論之例恭俟處分事也其一還穀若以本色責納則必有難辦之慮尤甚邑尤甚之次面里之次邑尤甚面里三分一尤甚邑稍實面里之次邑之次面里稍實邑尤甚面里四分一之次邑稍實面里稍實邑之次面里五分一以相當穀準折代捧待明秋還作本色事也其一山城餉還今年分給條中三分一輸納山倉三分二捧留平倉事也其一京外徒流之類限明秋勿定配所於尤甚之次邑事也其一推奴徵債限明秋防塞事也今年本道分等最難區別而其所論列頗有可據依狀請施行此等災實參錯之歲面里分等卽是不可已之政亦爲依施各邑舊還停退向奉筵敎卽已行會今無可論各年未捧未拯米太事其所未捧多在於沿邑被災處特爲限明秋勿徵居昌比安固城高靈等四邑還穀限年分捧條停退事旣與新還稍異此亦一體依施至於還穀代捧決不可輕許之事而道內事情恐不得不略加闊狹所請分數不至太濫城餉分給條中三分二捧留平倉事實爲目下紓力之道竝與尤甚之次邑勿定配所推奴徵債防塞事依狀請施行之意請分付允之敎以自聞癸丑還起之無異勒捧念及嶺民對飯不下咽曾煩査頉之諭且因舊伯之狀請各邑陳處許令降續此二件俱有實效庶可以不噎而加匙近俗啜茗成習而年來特却藥院日供之煎茶在於區區苦心爲嶺民薄自奉凡在宣化分憂之地者倘能以予心爲心寧有靑山之白徵乎且況降續之擧望在足民足食則又或田卒污萊日不闢百畝置營邑焉用而將使朝令便歸欺民不亦駭痛之甚第又關飭道伯書此批旨於壁間慥慥熲熲看作茶飯工夫莫敢放忽常若九重之燭照在頭上又啓言嶺伯狀啓不言停退一款可謂得體而觀於狀啓災形如許則畢竟停退當分明及今先爲分數爲可左右相所見問議錄入蠲恤前例中甲寅諸條卽無前之特恩蓋以廣慈惠也今年嶺邑之最尤甚處民情可知狀請外條件卿等或有思及於便民之事蠲恤之政乎一體問奏事命下矣依下敎分往問議則左議政蔡濟恭以爲雖以道啓觀之災形如此新還恐無準捧之勢與其臨時停退虛實相蒙無寧出自特恩先期知委使納還之民曉然知當納之數似爲得宜而至於分數則若至四分一五分一窮民初無實惠奸吏益肆用奸分數中此若不爲擧論便民蠲恤恐莫大於此矣餘外事都在道伯與守宰臨機闊狹之如何自廟堂似難遙度而硬定云右議政李秉模以爲歉歲蠲恤係是特恩而近來民情少遇災荒視同常例莫重恩典豈有前例之可言而俯詢至此若於最尤甚如淸河玄風昌寧靈山興海大邱等邑尤甚面里新還餉限三分一停退其餘勿論此外則各宮房各軍門各衙門火稅及畓總無論三等邑從實執卜似爲實惠而旣非通一道大無則有不敢直爲仰請云矣敎以與其後時豈若先期發令之爲勝新還當捧中最甚處三分一停退其餘雖於眞箇稍實處豈無豐乞一竝付之道臣隨其民情量宜停退如是下敎者一付之道伯欲觀擧行之何如也其實意在實惠之欲爲下究而火稅屯畓輕斂事依右相議施行事行會奴貢米布錢義僧番錢難捧處亦爲停退事分付
정조 21년 · 강
兼春秋金珍恪以判府事金憙傳諭馳啓
정조 21년 · 목
珍恪書啓以爲今月二十一日敬奉聖諭二十四日馳到連山縣傳諭于判府事金憙所住處則以爲臣猥陳自列之章恭俟嚴處之命匪意史官遠臨誕宣聖批辭旨隆重罪反爲榮隕越之餘不勝感泣云矣臣旣伏承吏曹判書宋煥箕處傳諭之命故轉向懷德之意緣由馳啓
정조 21년 · 강
北兵使鄭觀采以武科初試榜目馳啓
정조 21년 · 목
居首閑良李重培木箭一矢二百九十二步二矢二百九十四步三矢二百九十七步鐵箭一矢一百六步二矢一百十八步三矢九十八步騎蒭一中鳥銃貫一中
정조 21년 · 목
敎曰嶺南民事有詢問事肄儀後次對來會○予謂右議政李秉模曰以嶺伯狀啓草記判下者已爲行會乎秉模曰姑未行會矣予曰三分一之說固好矣而近年以來又有停退外當捧條中未捧名色此是從前所無者嶺南之新舊還當捧數爻未知爲幾許而旣以三分一分數停退則歲末又何敢以未捧之說登聞乎民隱雖不可不軫而朝令亦不可不信先自廟堂嚴飭道臣以爲實惠下究之地好矣至於嶺伯身布代捧之請分數太過至有五分一六分一之說零零瑣瑣莫此爲甚設使折半代捧半匹之布無以連成一匹況分之又分等數太多則其所代納輒有尺寸之加捧其實則反使吏緣爲奸民不知惠矣無論還米與身布其所分數停代朝廷責之廟堂廟堂責之道伯只許其量宜爲之則道伯豈敢爲過濫之請廟堂亦豈無遙度之方乎秉模曰臣於閤外亦與諸宰相議而今若以特敎委之道臣則似勝於分數之先爲局定矣予曰分數一定則外邑不問民勢之緩急皆以此分數先爲準限必有虛實相蒙之弊矣蓋諸邑豐歉各自不同其最甚處則雖以三分一爲定而其中亦必有稍實尤甚之別稍實者不必準此分數而尤甚者稍過分數亦無所不可其餘諸邑皆當以此爲例此所以使監司量宜爲之而批旨中亦不稱稍實尤甚邑下一處字者亦欲使領會此意也昨見備局跋尾中隨宜加減等句語雖因筵敎有所云云而以此行會似或如何矣予謂戶曹判書金華鎭曰嶺南新還停退之事卿意以爲如何華鎭曰嶺伯年分頗爲精詳而七十餘州豐歉不齊則各隨其年事民力參互闊狹卽道伯之責也量宜之敎誠爲允當矣予曰向於甲寅年湖南亦有付道臣闊狹之事矣有司堂上李書九曰尤甚邑加停退時果有使道臣量宜擧行之命矣予曰今於嶺南亦用此例而其在尊朝廷之道不必屑屑於分數之末矣予曰湖南則年事何如云耶舊完伯似有所聞矣書九曰右沿則果未免歉而近日所聞比之初秋稍過矣予曰嶺伯狀本中只稱身布而奴貢一條似不擧論義僧番錢亦非邑邑皆有者不無見漏於停代之慮故昨日批旨中別爲擧論矣且最可矜憐者米保是已禁御兩營保皆在近地嶺南則似無之矣諸宰中有詳知者否華鎭曰嶺南則元無禁御保米矣御營大將李漢豊曰嶺南則無之而湖南則有之矣予曰有司堂上抄出湖南保米條以待湖南年分狀來到可也予謂華鎭曰木代錢三萬兩向筵旣許之矣今將取用乎華鎭曰此亦未滿三萬之數而乃二萬五千兩矣予曰本營所用雖升合之穀尺寸之本必欲給代故有木代錢之名而今年在戶曹可謂公得矣至於嶺南五千石將何以爲之乎穀簿之漸縮實不成說別營之補縮事面已極如何穀多邑作錢又不成事理向筵已言之而蓄儲漸竭豈不可悶乎戶曹若有昔無今有之名色如向來靑衣靑巾之類卿須量其事勢雖一竝除之未爲不可也華鎭曰罅隙甚多補苴無路誠爲悶事矣予曰先朝恤民之德至矣盡矣猶於元定之價一贏一縮必以爲不可屢改至於金價一分五錢外不許其增加亦可仰節省之聖意也華鎭曰各貢物之增加諸條今不知其幾何而若或遽然減削則必將群起而怨矣予曰朝廷事當先看事面後論利害蓋今人皆是措大眼孔但知目前之利而初無經遠之謨如穀多邑作錢之類曾不十年宿儲一空矣予則以爲還耗之自京取用已涉苟且委之守宰以爲養廉之方豈不誠美矣乎近來關西邊鎭之給代歲爲六千石而亦或有名無實戶斂之弊安知其盡祛乎秉模曰江邊諸邑中江界之鎭堡給代偏多故穀簿元數漸縮云矣予曰財賦之不理由於守宰之不擇守宰之不擇由於仕路之淆雜雖以兵批之政論之以久勤而出鎭以取才而筮仕初無一窠之擇人而任者則乘障之任豈可責之於久勤取才之流乎自唐以前已有身言書判之取人則此猶足爲鑑衡之區別而今雖不可復行此亦由於兵判之不能大更張矣故相李性源爲兵判時初當都政見窠皆騎士之當次而適見騎士逾濫之習其政多窠騎士無一人參擬者亦可見其剛斷處矣秉模曰向以統制使漂船直送事有違年前定式之故査稟事下敎矣卽見査報則以爲年前受敎該閫無行會之事故只遵舊例爲之云而雖無行會昨年湖南狀啓判付中有不待回下直爲發送之命自湖閫必當移報統營安敢曰不知乎予曰定式之事若不行會則責在備局矣秉模曰湖南判付中無定式二字矣予曰年前似有定式之事詳考謄錄後更爲稟處可也秉模曰昨伏見承旨疏批臣亦不勝惶悚而至於不敢斥言歸罪承宣等句語恐或辭敎之過中而前吏判豈不萬萬震懍乎予曰在卿有何惶悚之端乎大抵自古及今各有一世之規模至於義理二字天地之經緯也日月之昭明也其所明之之道惟在人而亦各隨其時也布衣而權重則一士之言有關興亡宰相而權重則三公之責身佩安危抑君綱在上總覽權機則惟一聽於天順則而已今則威福在辟人不敢逾閑此亦予所遇之時然也雖於向日宰臣李書九有司堂上之處義也惟恐其防範之或逾至於辭敎之略費而其時二提學坐處稍遠不能諦聽故筵席奏語初旣不審章疏自明晚又張皇自外面觀之則二提學事雖似前後之橫決而其實則特明其師道之在上率敎之在下而已本心則無他而但不知今時之規模而然矣予自以爲平生學力在明天理正人心一部麟經眷眷在心事關名義則惟恐隄防之不嚴矣今番李基讓之拔望所關果如何韓孝純之得罪名義而今其後孫乃敢輦路號籲則直以猥拔置之不問可乎付之有司繩以重律可乎前後此籲不啻十許度而今番之特使啓下意蓋有在今者閔鍾顯乃反以當該承宣遽然拔望者豈不萬萬可駭乎固知其人之自來荏弱雖下於此之事不敢有爲者而今忽此擧孰主張是自古國家自有一時之委任故戚里用事固一時也賢士助理亦一時也與其左戚而右賢無寧左賢而右戚故予自臨御以來無一戚里之干政所與共理者惟卿等而冢宰之職冠於六卿則凡有事爲與大臣相議以定其可否然後斯可謂公議而今番李基讓之事卿旣不知又無人與聞者而獨閔鍾顯挺身爲之乎其爲吏判亦屢矣而何嘗以激濁揚淸底事作爲已任者耶或有言其乃家人故尤嚴於此義理云而予之所惜亦爲其乃家人也若或有承宣輩過去之言而認以爲出入近密不敢不從則如是而可謂朝廷規模乎此非爲一基讓地也在昔郭公之所以亡亦惟在於善善而不能擧惡惡而不能去則此等處須用斬釘截鐵之法然後威柄庶不下移大綱有所先立矣夫子爲魯司寇誅亂政大夫少正卯從政七日遽加兩觀之誅者只爲其政柄之敢撓也朱子云掩耳偸鈴厥罪爲大偸鈴固是罪也而掩耳之罪尤大者蓋謂知而故犯之必無肆赦也詩云勉勉我王綱紀四方一世之維持惟綱紀是賴則今日朝廷可謂有綱紀乎無綱紀乎大抵義理是處明如日月雖小於日月之星絡躔度亦皆有經緯之可別則扶植義理予豈或緩但惜前吏判之不知今日規模之爲如何也秉模曰前吏判事誠甚慨然聖敎允當而至於李基讓疏批下款辭敎實是人臣之所不敢聞者矣予曰改其句語亦何所難予曰予於今曰見兵曹草記有大駭者存其人則至鄙賤也其事則至微細也而事有關係雖小亦大偶緣政院擧行之不善使兵曹棍治都隸矣及見兵曺草記則乃朱得星爲名漢也此漢卽丁酉年海根獄事時亦以都隸出付捕廳者也在渠則無或其冤罹而到今二十餘年之後容易復屬於院隸之籍者豈不大可驚駭乎秉模曰人之鄙賤姑無論其所關係乃明義錄第一義也誠不勝萬萬驚愕院隸黜陟專在注書當該注書臣固當請罪而亦似有臺論矣予曰何必如是方長不折古亦有語矣二十年前下隸之事注書豈能詳其事實然初旣啓下罪人而二十年不復者遽使立役於院屬烏得無罪乎此以應製上之下賜第者而乃父曾爲宮官時知其爲醇謹人予以爲食報之理在此矣秉模曰臣亦稔聞其人而精於經義優於文學云矣予曰近見其抄啓諸作文學則足用矣秉模曰當該注書邊遠定配恐不可已也予曰下番翰林古稱以闕驕者一過政廳苟有所言銓官不敢不從此豈翰林之能然亦一時規模之使然矣翰林之言不敢違越者自是一時之規模也翰林之言聽若不聞者亦是一時之規模也翰林之名前後雖同而其實之隨時以變者何異於銓郞之古爲極選而今爲例擬乎此莫非一代之規模自有所不同也今人之識得今時規模者蓋亦鮮矣秉模曰聖明在上綱紀有主而只緣群下之見識不明不得其闡明之道故世道有靡定之嘆矣方今老成無人矜式無地比如身體之不仁閼而不通如臣者才智俱下旣不足以贊襄聖德而亦無知鑑又不得以人事君我國家科目用人故朝廷之上見無超拔之才而才固不借於異代則苟求其人山林巖穴之中安知無隱晦之士出而佐從欲之治者哉臣每以是憂歎而誠不知攸爲矣
정조 21년 · 강
大護軍李敬懋陳疏請寢西南尤甚邑陞戶退限之命賜批
정조 21년 · 목
疏略曰臣伏見邸報因諫長疏辭有西南尤甚邑陞戶退限之命矣陞戶法意自來嚴重雖或有遇荒停退之例若非通一路大無之歲初不議到且況抄上之法卽式年應行之規非邑邑皆爲之事捨尤甚之邑除至殘之戶而取樂土富民依例徵召揆之事理少無礙掣似此平年一有闊狹後弊所關亦云非細伏乞特寢成命以重軍政批以令廟堂稟處
정조 21년 · 강
命平壤庶尹洪樂正改差
정조 21년 · 목
吏曹啓言諸道守令上來者下送後草記事命下矣三陟府使兪漢雋漣川縣監洪勉謙催促下送而平壤庶尹洪樂正處其親病輕重更爲詳問則以爲宿症沈淹時月之內萬無離捨之望云親病旣如是沈篤則不可强令赴任請改差允之
정조 21년 · 강
以魚用謙爲吏曹參議前望也尋罷職以蔡弘遠代之前望也
정조 21년 · 목
用謙違召也○吏曹參判徐邁修再違召政院啓稟三牌敎以參判實病果難行政云參議未差之代前望單子入之待下批牌招開政
정조 21년 · 강
遞司諫鄭景祚獻納丁志元持平李垿
정조 21년 · 목
景祚等違召政院捧入罷職傳旨敎以衆所共知情病云許遞今政差出
정조 21년 · 강
有政吏曹參議蔡弘遠兵曹判書李祖源進
정조 21년 · 목
以李書九兪漢寧爲承旨韓用鐸爲司諫洪受浩爲掌令崔禧延爲持平洪秀晚爲獻納閔台爀爲刑曹參判金頤柱爲知春秋李益運爲同經筵金載瓚爲藝文提學趙鎭寬爲同春秋金爔爲副總管李原坤爲晉州營將
정조 21년 · 강
命兩南及海西尤甚邑守令勿爲移擬
정조 21년 · 목
平壤庶尹望筒以珍島郡守洪述祖擬入敎以此時兩南尤甚邑守令何可遷轉乎無論散政都政勿爲移擬事分付湖南分等狀啓姑未上來觀於狀啓可知而海西亦然該道尤甚邑依兩南例亦勿移擬事亦爲分付
정조 21년 · 목
以尹光濩爲平壤庶尹姜彝正爲承旨
정조 21년 · 강
以李城輔爲大司憲前望也
정조 21년 · 목
以大司憲望筒敎以前望單子入之
정조 21년 · 목
敎以當該實注書遠地定配○義禁府啓言注書金履永慶興府遠地定配請發遣府羅將押送配所允之
정조 21년 · 강
掌令許鍒避嫌賜批
정조 21년 · 목
避嫌略曰臣向於賓對率爾陳啓昨伏見傳敎下者以詣臺臺臣停連間不爲擧論事至有承宣禁推僚臺罷職之命此莫非臣奏對屑越壞損臺體之致以此情地何敢晏然於臺次乎請命遞斥臣職敎以臺職貴在寧激無渝則非欲遂非宜懋不撓來避何爲似緣生疏勿辭亦勿退待
정조 21년 · 목
吏曹啓言宗廟冬享大祭薦俎官以前參議魚用謙塡差矣方在罷散中以刑曹參議李義綱更爲塡差敎以旣受誓戒何可換差乎敍用令該曹口傳付軍職
정조 21년 · 강
命時囚閔鍾顯李肇源公罪勘放柳肅之實職單付
정조 21년 · 목
義禁府啓言直提學李晚秀所啓批旨內其時禮曹判堂勘以違越受敎之律事命下矣當該禮曹前判書閔鍾顯今方待命拿囚而杖一百收贖告身盡行追奪放送敎以區別功議公罪勘放又啓言閔鍾顯杖一百以公罪收贖而功議各減一等杖八十收贖又啓言前承旨李肇源原情以爲禁御兩營軍兵磨鍊單子與草記所關何如而未能登時入啓以致留滯經宿之境身爲該房不職之罪實無所逃云杖八十收贖奪告身三等私罪施行敎以伊時承牌晚到則容有可恕考律區別功議以公罪勘放後草記又啓言李肇源杖八十以公罪收贖而功減一等杖七十收贖放送又啓言漢城前判官柳肅之帳籍之設廳修正法意甚重而身爲該郞不能預先檢束至有該吏潛自偸取倩書失火之擧事極駭然不可以未參會同移職於書役之前有所寬恕請以此照律允之又啓言柳肅之杖八十收贖告身盡行追奪徒二年定配私罪施行敎以聞其事實當初現告可謂誤捧該郞拿處該堂推考外職雖已出代不可無故作散放送後實職如有窠口傳單付事分付該曹又啓言現告誤捧當該漢城主簿李義祿今方待命拿囚敎以分揀放送又啓言時囚罪人朴吉源公罪勘放事命下矣杖一百以公罪收贖放送敎以如有功議各減一等又啓言朴吉源功減一等杖九十收贖
정조 21년 · 강
全羅兵使申鴻周以左右道武科東堂初試榜目馳啓
정조 21년 · 목
左道居首閑良鄭達煥木箭一矢三百十五步二矢三百十步三矢三百二十一步鐵箭一矢一百二十一步二矢一百二十一步三矢一百二十五步右道居首閑良朴到春木箭一矢二百五十二步二矢二百九十四步三矢二百六十步鐵箭一矢一百三十五步二矢一百三十九步三矢一百三十九步
정조 21년 · 강
召見藥院提調李時秀副提調尹致性及諸承旨于誠正閣
정조 21년 · 목
藥院日次請診承旨持公事也
정조 21년 · 강
命平壤庶尹尹光濩改差
정조 21년 · 목
吏曹啓言新除授平壤庶尹尹光濩呈狀內八老至偏母素抱貞疾近當初寒挾感添苦目下離捨旣無其路促敎之下萬無登途之望卽爲入啓遞罷云其親病旣如是沈篤則有難强令赴任請改差允之敎以本職如已出代待窠調用庶尹之代今日政差出待下批明日辭朝
정조 21년 · 목
以趙鎭寬爲承旨柳相祚爲修撰宋翼孝爲副修撰任希厚爲平壤庶尹
정조 21년 · 강
命湖西災實分等依狀請施行事目災一千七十結外加劃三千九百三十結尤甚邑各色保米折半代錢牙山貢津倉所屬七邑大同米裝載依近例擧行
정조 21년 · 목
備邊司啓言卽見忠淸監司韓用和災實分等狀啓則恩津等九邑置之尤甚連山等十七邑鎭置之之次洪州等二十九邑置之稍實仍以爲事目災一千七十結外不足災八千七百二十七結七十二負八束特令加劃後錄諸條竝請令廟堂稟旨分付尤甚恩津等九邑稍待冬深春開隨其民勢緩急營邑相議方便接濟之道從當觀勢追後論啓爲辭矣其一三軍門保米及樂工保米尤甚邑限折半以錢代捧事也其一牙山貢津倉所屬七邑大同米裝載依前擧行事也其一尤甚邑限明秋勿定配所事也其一推奴徵債限明秋防塞事也本道年事雖優於兩南不可謂均登分等依狀請施行加請災結之至於八千七百二十餘結太過所料地部事目災一千七十結外加劃三千九百三十結以準五千結之數則本道畓總不過爲六萬餘結以此五千結之數酌量均俵設有如干流來舊頉恐無不足之慮以此分付三軍門保米及樂工保米尤甚邑折半代錢事保米之弊悉入俯燭而別般矯捄之前輒許代錢亦多窒礙不便之端且異於通一道大無之年置之向以保米濫捧事該營將臣至被重譴則外邑收捧之節另加操切然後京營精捧之效始可下究以此嚴飭貢津倉所屬七邑大同米勿與該倉田稅同時裝載事已成近例竝與尤甚邑勿定配所推奴徵債限明秋防塞事請依狀請施行允之敎以尤甚邑各色保米折半代錢事可矜豈比於還民依狀請許施
정조 21년 · 강
命雙樹安興兩山城餉穀三分一還納於城倉三分二捧留於邑倉仍推忠淸監司臣韓用和
정조 21년 · 목
備局啓言卽見忠淸監司韓用和報備局辭緣則以爲本道雙樹安興兩山城餉穀移轉分俵所在各邑或被災尤甚或穀簿最少今若盡數責納於城倉則來春接濟實有難繼之歎而遠地輸運爲弊不些依昨年再昨年已例三分一則趁今還納於城倉三分二則姑爲捧留於邑倉以爲待明秋畢納爲辭矣城餉體重雖不敢直請於年分狀啓當納各邑亦多被災兩年已例各有可據依所報施行事請分付允之敎以至於雙樹山城餉穀年前筵敎之外法意又自別近來典守之方不若古惟在卿等時時察飭之如何若以城餉爲體重不爲狀請只爲報司其可曰知體重乎該道道臣推考此後城餉去就若非疏請或狀請毋得許施以此意關飭守總營及諸道
정조 21년 · 강
命湖南上番禁衛軍營將代點依狀請施行
정조 21년 · 목
備局啓言卽見全羅監司李得臣狀啓則以爲來十一月當禁衛軍上番時兵使之親點上送自是令甲而自兵營距益山半千里之遠往來廚傳爲弊不些況今歉歲沿路災民之奔走把役實爲可悶禁衛軍點送一款以益山附近營將代行事請令廟堂稟旨分付矣帥臣往來其弊不些雖在常年宜所軫念依所請以附近營將代行之意請分付允之
정조 21년 · 강
命關西都試居首人及沒技人依例直赴
정조 21년 · 목
兵曹啓言觀此平安監司朴宗甲啓本則本營屬右別武士及振武士今丁巳條四等都試時右別武士閑良朴載賢居首閑良洪尙洽春等片箭沒技閑良朴成載秋等片箭沒技令該曹稟處矣居首閑良朴載賢沒技閑良洪尙洽朴成載似當依法典直赴殿試而係干恩典請上裁從之
정조 21년 · 목
纛所東關王廟南關王廟祭享在再明也
정조 21년 · 강
上護軍鄭民始陳疏病狀乞遞壯勇使之任賜批
정조 21년 · 목
批以重務不可輕遞卿其勿辭行公
정조 21년 · 목
敎曰飭已施前承旨李相璜敍用仍令該曹口傳付軍職
정조 21년 · 강
日次儒生講製入格人施賞有差
정조 21년 · 목
日次儒生殿講先已設行而至是以丹扆爲箴題御定陸奏約選爲跋題命上齋生應製敎曰日次儒生殿講略進士金用默生員任壽益幼學尹久東生員李鳳采洪仁榮幼學金鍾文箴居首進士南鼎寬跋居首進士李光顯各給二分箴之次生員李命熙進士權大觀生員閔師膺任壽益各給紙二卷粗進士安光宇幼學許琨進士沈湜朴謙進李英鎭幼學李信源李東升鄭道采箴之次生員趙晉和權徽申百祿宋碩寬進士李㷞金學淵李泳洪頤萬洪樂文鄭弼東姜顯永徐稷修生員睦仁圭進士李鍾夏崔壽亨跋之次生員金愚淳進士李在璣生員李在修趙琮鎭進士李大圭徐淇修各給紙一卷
정조 21년 · 강
禮曹以殿講給分儒生等許赴今式年東堂文科初試啓
정조 21년 · 목
該曹啓言卽接四館所所報則去乙卯四月日次儒生殿講幼學朴思彥李集運給一分同年八月秋到記殿講幼學李輝淵尹禧給二分同年十二月日次儒生殿講幼學徐道裕給一分去丙辰十二月日次儒生殿講幼學金益耟給一分今丁巳二月春到記殿講幼學權喆方致矩金世忠給一分事命下而依例許赴事報來矣請幼學朴思彥等九人依例許赴於今式年東堂文科初試較藝等第之意分付允之
정조 21년 · 강
全羅左道京試官金近淳以監試初試榜目馳啓
정조 21년 · 목
初場賦三上居首王學龍詩三中居首張命彙終場疑次上居首朴志祜義次上居首李用夏
정조 21년 · 강
咸鏡監司李鼎運以南道監試初試榜目馳啓
정조 21년 · 목
初場賦三中居首金履玉詩三中居首金鳳臣終場疑三下居首朴尙卨義三下居首魏文喆
정조 21년 · 강
命時囚黃道源崔廷岳尹恒儉定配韓錫仁放送權襈等照律
정조 21년 · 목
義禁府啓言前靑陽縣監黃道源杖一百收贖告身盡行追奪流三千里定配私罪施行允之敎以功減一等又啓言前祥原郡守崔廷岳前中和府使尹恒儉各杖九十收贖告身盡行追奪徒二年半定配竝以私罪施行允之敎以竝功減一等又啓言成均館典籍韓錫仁原情以爲文臣講製渠當進參而關格之症猝重不得入參自速罪戾云韓錫仁笞五十收贖解見任私罪施行敎以分揀放送又啓言前藍浦縣監權襈則影堂之冒禁創設依祠院例勘罪旣是法典白祠之繼建雖云嚴辭痛禁身爲守令稱以地名之符合無難犯科殊甚可駭請以此照律允之又啓言前藍浦縣監尹愭則影堂之營始雖在前官之時祠院之繼建旣在莅任之後且有毀撤之營關則一任儒生之稱託不卽擧行誠極駭然請以此照律允之又啓言照訖一所試官李翊模金履喬林漢浩尹悌東韓興裕洪致榮二所試官鄭履綏朴鍾淳鄭來百趙得永尹益烈四所試官尹序東鄭觀輝沈興永尹㴠尹行直等不體從緩之聖意先看儒單發問氄義者俱極可駭敢於淑問之下不思訟愆之方語涉自明尤爲駭然請竝以此照律允之又啓言照訖三所試官金銑朴崙壽李貞運沈奎魯申龜朝李弘達等不有申明之法式莫體諄複之飭諭單子則先看草記則冒呈者節節可駭請竝以此照律允之又啓言時囚罪人黃道源功減一等杖一百收贖告身盡行追奪牙山縣徒三年定配請發遣府羅將押送配所允之
정조 21년 · 강
遣承旨分詣受香所奉審摘奸
정조 21년 · 강
命上齋生應製榜目中幼學金周默援去
정조 21년 · 목
承旨李肇源啓言今番日次上齋生應製時幼學金周默以草次上入格故問其委折則其兄進士用默誤換其弟周默試券至於被選云試券之兄弟誤換事無足怪而幼學之不得冒赴法例卽然元榜目中金周默拔去似不可已矣從之
정조 21년 · 강
敍卿宰罷削人前判書權▣前監司李冕膺前忠勳府堂上李敬一前獻官洪明浩
정조 21년 · 목
敎以卿宰罷削人敍用今番幸行時守令處分人竝分揀前富平府使趙象存前安山郡守趙重瞻
정조 21년 · 목
敎以未肅拜司成改差令該曹口傳差出
정조 21년 · 강
以柳師模嚴耆韓致應差文科初試一所試官崔光泰李顯默鄭最成差二所試官
정조 21년 · 강
以柳孝源張至顯趙運永權玭差武科初試一所試官李得濟鄭景祚金煐李惟秀差二所試官
정조 21년 · 강
御營廳以禁府羅將金重泰等嚴囚啓
정조 21년 · 목
先是監軍以羅將犯夜人啓聞仍傳敎決罪羅將輩作拏巡廳毆打該吏故有是命
정조 21년 · 강
刑曹以守僕朴春煥三陟府定配啓
정조 21년 · 강
遞承旨韓晚裕以朴奎淳代之前望也又遞徐邁修
정조 21년 · 목
敎曰右承旨連爲仕進印所本職許遞前望單子入之○因邁修掃墳呈辭敎以本職許遞政官牌招開政
정조 21년 · 강
遞校理柳相祚副修撰韓致應以鄭萬始爲應敎韓光植爲副應敎安策爲校理鄭東榦爲副校理高宅謙李升運爲修撰李晴爲副修撰竝前望也
정조 21년 · 목
相祚在外致應試所進去也
정조 21년 · 강
遞都總管李聖圭副總管洪義榮林道浩以李集斗韓晚裕申大顯代之竝前望也
정조 21년 · 목
敎曰總管中呈辭及懸頉人竝許遞前望單子入之待下批牌招推移入直總管李家煥出肅之後獨於入番逡巡道理不當若是亦爲嚴飭○聖圭義榮呈辭道浩懸頉也
정조 21년 · 목
以李鼎揆爲承旨崔烜爲司諫朴吉源爲校理趙宗鉉爲判尹權裕爲同經筵
정조 21년 · 강
命判義禁閔鍾顯施不敍之典知義禁趙心泰遞差同義禁權裕韓用龜罷職都事尹象基遠地勿限年定配南履正令該府拿勘
정조 21년 · 목
御營廳啓言依下敎開坐于通衢本廳捉囚禁府羅將吳聖仁等七十八名除名全致尙等五名雇立羅將金景文等十名各次棍十度行首羅將韓得基都行首羅將金重泰各嚴棍十五度元犯實羅將金季命雇立羅將金興哲等三名各嚴棍三十度後爲奴次移送刑曹矣敎以因傳敎棍治之後逞憤於巡廳所屬作黨亂打云者紀綱所在不可但以痛惡言夜禁嚴飭豈特爲夜禁則名以法府皀隸犯夜本罪之外又犯罔赦之罪蟣蝨皀隸何足責也羅卒之束濕專係都事所謂堂上客而已王府關和莫嚴於明義錄則夜禁之猶不解弛政賴是耳身爲都事不惟不禁於未然乃敢不卽摘發於現發之後如許都事得免刑配可謂失之太寬當該一都事遠地勿限年定配伊日府內作拏時入直都事令該府拿問重勘前此府隸之肆虐固非一端至於今番所犯所關非細其敢諉罪郞隸晏然於職次乎判義禁閔鍾顯施以不敍之典其餘諸堂罷職卿則自初査實於深夜數刻之間容有區別只以當時不能檢飭之失本職遞差該府有開坐之事令政院政官牌招開政差出待下批牌招今日內開坐以示事有關於明義錄不以微事細節而或忽之意又啓言禁府羅將輩開坐決棍之際一一呼名計數則實羅將具福得從中隱避故追後捉致嚴棍二十度後拘留臣營而旣因下敎擧行敢生隱漏之計者尤萬萬痛惡請移法司嚴刑重勘敎以可謂化外之亂民自有當律移送刑曹嚴刑捧供啓聞而輸款之前雖至百推其可徑先勘律乎以此嚴飭刑曹
정조 21년 · 강
遞吏曹參議魚用謙以宋煥箕爲判書徐邁修爲參判蔡弘遠爲參議竝前望也
정조 21년 · 목
以金文淳爲判義禁尹師國爲知義禁李益運李祖承爲同義禁金載瓚爲大司憲
정조 21년 · 목
敎曰推考房擧行駭然該房承旨遞差
정조 21년 · 강
命水原鷗浦民人舊還與餉穀竝爲蕩減
정조 21년 · 목
敎曰水原鷗浦民人舊還焚券新還除耗當依輦路諸邑例爲之其間何以擧行而擧行形止蕩減數爻姑無狀聞何也此意下諭舊還之餉與還竝擧與否廣留亦有筵稟使之竝擧矣本府亦依此爲之事一體下諭而焚券時招致民人與出送判官間從便擧行亦爲下諭于華留
정조 21년 · 강
命兵曹佐郞尹永儀武所試官進去
정조 21년 · 목
司僕寺啓言本司兼內乘李海愚以承旨坐直本院正張至顯兼內乘李惟秀以武所試官進去無以入直請李海愚張至顯今姑改差令該曹口傳差出敎以正張至顯試官改付標追省記入直其代兵曹佐郞尹永儀使之除下直進去
정조 21년 · 강
壯勇營以外營內各庫典守節目啓
정조 21년 · 목
該營啓言因前外使趙心泰所啓外營內各庫典守節目修正以入而以此添入外營節目自今番爲始定送內營句管監官一人各庫物種曝曬反閱而其他條件一依成式遵行之意請分付外使允之○節目一外營各庫典守之道何莫非關緊而至於內營句管各庫事體之尊重出納之謹嚴尤爲自別每於交遞之時新舊內監眼同反閱準會案傳授後新留守報其形止於內營以重事面一內營句管各庫不可以交遞時反閱傳掌有所放心必於一年之內所儲各種竝錢木布而一竝計數詳知其數爻然後庶使下屬知所戢畏而典守之法益爲嚴重經潦後七八月間或別單修啓或筵稟仰請內營句管監官下來與外營內監一一反閱曝曬則物種無渝傷之弊錢貨有嚴防之道以此永久遵行無敢或墜一反閱傳掌時毋論物種之巨細有所虧欠之弊則當該內監及該庫監色枚報內營從重論勘又或自內營無時摘奸有所執頉之事則一體稟旨勘罪一內各庫內監朔下條旣會減於會計成册而啓下則其在事面內監姓名之獨不關由於內營者終涉不安內監劃出後前銜及姓名必修成册踏印上送于內營以爲留上憑考之地一禁盜軍官之達曙巡警翌朝報無事乃是近年擧行之例且令各庫監官或色吏每夜一人或率庫屬一名輸回守直亦爲定式翌朝報無事時守直監色考察各庫銷鑰有無事後與捕校一時稟告事定式守直監色庫屬姓名添入於省記板俾無擅離之弊捕校行巡時必於深更守直監色抽栍摘奸或有出闕之弊卽地告營門懲治而捕校行巡勤慢監色守直與否又或別歧廉深如有執頉之弊則捕校及監色從重勘罪
정조 21년 · 강
承旨朴奎淳陳疏辭職賜例批
정조 21년 · 목
疏略曰臣頃年偶與院僚閒漫酬答不過論人文筆之善否而不虞屬垣之耳竟招伺影之射致勞我聖上分析之敎只許蹔謫而亦擇善地乃於賜環經年之後又蒙恩補待罪永平適當香祝行次晨夜迎陪未及終境臣之宿祟疝癖觸寒猝發叫苦之際史官忙撥不饒呼吸遂致落後不時急病可疑稱託捉去鄕所見若代行臣安得免辜恩慢命之罪哉特荷聖朝寬貸之典止配本地朞年而又赦臣之前後負犯若此而今番都政日所下傳敎悉燭臣情踪無復餘蘊臣惟有沒身頌祝而已喉院除旨忽下於杜門屛伏之中義分所在不敢冒出伏乞削臣之職
정조 21년 · 강
校理安策陳疏辭職賜例批
정조 21년 · 목
疏略曰臣蒙愚湔劣隨處錯誤瘡疣百出年前申▣之啓出而滿紙論列與臣疏本意一切相反臣固付之一笑雖不欲呶呶爭卞而旣被刊改之斥三司一步已成鐵限至於甲辰冬一疏亦不過隨衆參論而今於年久之後厚招疑謗至被銓家之罰臣滿心慚恧不知措躬之所也臣與左諭善尹得孚爲舅甥之親而生長母家亦曾受學名雖舅甥情同父子本末巨細無不與知而臣舅釋褐以後與世孤立絕無往來相從之人息交絕遊杜門守拙曾不知其幾年則到今以臣疏中一句語謂逼其舅至有施罰之擧者實是意慮之所不到而情外之情外也臣卽欲剖腹刳心以明臣之本心而不可得也天地神明實所鑑臨臣不必區區論卞而更何敢抗顏周行壞淸朝之大防伏乞亟遞臣職
정조 21년 · 강
賜吏曹判書宋煥箕憲長時疏批仍遣史官傳諭
정조 21년 · 목
疏略曰臣頃以常祿之不敢冒受猥陳短章袛俟處分忽於此際除旨遽降馹召繼至固宜卽控肝膈冀蒙禠鞶而顧不惟瀆擾是懼適又有家內拘忌因循泯默遂至四朔之久矣今始出次齋沐仰暴微衷惟聖明察其情焉竊自念臣於向者冒昩一出而空疏譾劣之狀日月之明必已照燭而匪意誤恩又及使此風憲之任久委樵牧之社臣之慚恧益不知措躬之所也仍又念師傅重任之尙爾虛縻尤非臣所敢安者也臣之退歸之時卽是卸免之日而雷肆華銜依舊自在名實之相反未有甚於此者淸朝綜核之政豈容如是臣雖跧伏田廬而每竊聞睿學日就講課不輟則欽仰欣忭攅手以祝及蒙册禮食物之匪頒累數則親戚鄕黨與共娛樂而雖切榮感之忱實愧罔功之賞顧何敢貪榮戀寵冒據匪據不恤一世之嗤點乎抑臣又有不勝感泣繼以懍愓者迺者貤贈之典是豈臣夢寐之所到耶手奉華誥口頌隆渥而自顧盜竊惟懼忝辱而乃緣一身匪分之寵侈三世追榮之恩臣之悸恐霣越當復如何伏乞亟遞臣本兼諸職俾得安意邱壑批以月廩辭巽代送食物食物辭巽又何其過當之甚冢宰新命是豈難可强而强之哉大臣以人事君擧卿之名書進于剡單已久矣體卿心私也敬大臣公也於是乎公私之分判而輕重莫或相混且在外儒臣之叨是任者卿家兩先正尙耳近世旌招之臣間有爲者亦豈以强所難强施之於勸令幡然之時也由前而故事可述由後而政例卽然謂之非卿莫可亦可況在掌銓之前猶欲責之以世道望其遐心之勉回旣掌銓矣益安得不以是期待之也哉卿須卽起登途以副延佇之至意仍敎曰遣史官傳諭
정조 21년 · 강
召見諸承旨及藥院提調李時秀副提調李海愚于誠正閣
정조 21년 · 목
承旨持公事藥院日次請診也
정조 21년 · 목
義禁府啓請都事尹象基慶興府勿限年定配押送允之敎以法府之郞不知明義錄亦不知傳敎關係縱隸殆若逞憤然者如許府郞之得免刑推蓋有思量之端而寬恕則竝與配所而致勤下敎然後有此更爲草記者豈不駭然之甚乎當該堂上爲先推考○尹象基配所該府初以康津縣磨鍊入啓還給命以北關極邊地磨鍊
정조 21년 · 강
遞判義禁金文淳罷知義禁尹師國同義禁李祖承職以趙宗鉉爲判義禁李祖源爲知義禁
정조 21년 · 목
敎曰禁堂中無端違牌諸堂判義禁外竝罷職判堂許遞與未差之代前望單子入之待下批牌招開坐
정조 21년 · 강
命羅將金季命等更令秋曹嚴刑究覈
정조 21년 · 목
刑曹以元犯羅將金季命穩城府全興哲慶興府田聖春碧潼郡朴東斌渭原郡竝爲奴押送啓敎以不可爲奴而止棍無辜限待限滿更爲嚴刑究覈犯夜禁及毆打因傳敎擧行衙門下屬情節後啓聞發配若不直招當付之巡邏營門直用軍律卿等詳考明義錄則可知夜禁之法意就考大明律則當知啓下擧行之關係首倡與造謀人等區別該廳草記猶不分明各別嚴覈若有疑端而不可不更有盤問者則行首羅將亦爲捉來嚴刑究問而否則只治草記中諸漢其時府中都事之仕進者爲幾人知與不知一款亦爲捧招
정조 21년 · 강
命承旨金達淳分揀牌招入直
정조 21년 · 목
因達淳遞差傳旨有是命
정조 21년 · 강
遞工曹參判洪聖淵參議許晊
정조 21년 · 목
因該曹坐不坐單子敎以參判聞有實病與參議許遞前望單子入之
정조 21년 · 강
嚴飭公用紙品過厚之弊
정조 21년 · 목
政院啓言紙品過厚之弊前後飭禁何等申嚴而今番監試初試二所榜目紙品太厚有違定式當該試官及應辧官所當重勘而本院請推外無他罰何以爲之敎以此後嚴飭
정조 21년 · 강
勘處金吾時囚南履正等
정조 21년 · 목
義禁府啓言都事南履正原情以爲府隸之伊日作拏時事係變怪而渠時當入直矇未覺察不能禁斷萬死無惜云請刑推得情敎以身居府中不能禁戢之罪何論知與不知嚴加照律草記又啓言南履正杖八十收贖告身盡行追奪徒二年定配而其母年七十九無兄弟獨身云請依法典收贖告身盡行追奪放送敎以親年旣云如是篤老則其在絜矩之政合施參恕之道特爲付過還職又啓言照訖一所試官李翊模金履喬林漢浩尹悌東韓興裕洪致榮二所試官鄭履綏朴鍾淳鄭來百趙得永尹益烈四所試官尹序東鄭觀輝沈興永尹㴠尹行直各杖一百收贖告身盡行追奪私罪施行敎以苟能善爲則豈有物情之拂鬱乎竝施以不敍之典又啓言照訖三所試官金銑朴崙壽李貞運沈奎魯申龜朝李弘達各杖一百收贖告身盡行追奪私罪施行允之敎以文義一款姑置之草記曰損體尤可駭然何必區別於其間乎竝削職放送又啓言藍浦前縣監權襈杖八十收贖奪告身三等私罪施行敎以白祠一款嚴辭痛禁云爾則可謂公罪以公罪勘放又啓言權襈杖八十以公罪收贖放送又啓言藍浦前縣監尹愭杖八十收贖奪告身三等私罪施行允之敎以功減一等
정조 21년 · 강
配崔廷岳于鐵原府尹恒儉于保寧縣
정조 21년 · 목
持公事入侍也○予曰右副何爲出去耶承旨金達淳曰似緣臣等引義之故也旣承下詢臣等仰陳右副所坐之本事比之當者固不無差殊之別原人於不可原之地饒舌於不可饒之事則其不嚴於義理謹於隄防可知也聖度包容拯之濯之則在渠道理固當含恩畏義訟愆引咎之不暇而今番疏語了無悔悟之意乃反直道自居至以伺影之射歸之於言者其放恣無忌如此臣雖無似與此等人比肩同院誠爲重難昨日違牌之擧非不知猥越而實出於不得已也予曰其疏果有此等句語耶達淳曰然矣予曰何須責備而引義之擧亦何必人人爲之耶達淳曰若自臣等看作尋常不示若浼之意則其弊將何所不至乎臣於再昨治疏繕寫遽値門鑰之已下未及呈納矣且目今世道之憂罔有涯岸自上若不明示涇渭而任其自恣豈不萬萬可悶乎予曰已除工議今無可論矣
정조 21년 · 강
命輦路諸邑儒生應製令各其邑試取隨駕校卒試射放各從附近邑或竝邑設行
정조 21년 · 목
敎曰今番輦路邑儒生應製已有下敎者初十日應製試取於各其邑而前期各其守令上來齎往御題事分付捧券後守令亦爲親納事分付道伯時未還營令內閣直關各邑使之整待而華城廣州則留守親執試取依華城應製例而題則迎華慶安察訪齎往收券則地方官來納事下諭于兩都留守處而隨駕校卒等捧擧案者各從附近或竝邑校則柳葉箭一巡軍則鳥銃三放試取而此亦國試不可只委地方官矣試官一員當臨時下送而以十五日試取事分付兩都則勿差試官留守專管而竝令整理儀軌廳知委
정조 21년 · 강
以李身晦爲工曹參判朴奎淳爲參議前望也
정조 21년 · 강
遞承旨李鼎揆
정조 21년 · 강
命東萊漂到異國船不待問情回下候風發送